

VLADA REPUBLIKE HRVATSKE

Zagreb, 6. svibnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo gospodarstva i održivog razvoja  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osiguranju novčane pomoći za nabavu kondenzacijskih bojlera i kondenzacijskih kotlova u zgradama oštećenima potresom  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 1., članka 8. i članka 31. stavka 2. Zakona o Vladi Republike Hrvatske („Narodne novine“, broj 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_ donijela

**O D L U K U**

**o osiguranju novčane pomoći za nabavu kondenzacijskih bojlera i kondenzacijskih kotlova u zgradama oštećenima potresom**

**I.**

Ovom Odlukom uređuje se osiguranje novčane pomoći Fonda za zaštitu okoliša i energetsku učinkovitost (u daljnjem tekstu: Fond) u svrhu nabave kondenzacijskih bojlera i kondenzacijskih kotlova u zgradama, na području Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije, oštećenima potresima od 22. ožujka 2020. te 28. i 29. prosinca 2020.

**II.**

Financijska sredstva potrebna za provedbu ove Odluke u iznosu od 20.000.000,00 kuna za 2021. i 5.000.000,00 kuna za 2022. osigurana su u Financijskom planu Fonda za zaštitu okoliša i energetsku učinkovitost za 2021. godinu s projekcijama za 2022. i 2023. godinu na aktivnosti K200038 Program nabave kondenzacijskih bojlera, dok će se sredstva u iznosu od 7.000.000,00 kuna osigurati Odlukom o raspodjeli rezultata i načinu korištenja viška prihoda u 2021.

**III.**

Sredstvima iz točke II. ove Odluke nadoknadit će se vlasnicima/suvlasnicima oštećenih zgrada, stanova i obiteljskih kuća 80 % opravdanih troškova:

* kupnje kondenzacijskih bojlera, vlasnicima/suvlasnicima (fizičkim osobama-građanima) stanova i obiteljskih kuća s pojedinačnim etažnim bojlerima,
* kupnje kondenzacijskih kotlova kojima se zamjenjuju postojeći plinski kotlovi koji nisu kondenzacijski i to isključivo vlasnicima/suvlasnicima stambeno-poslovnih zgrada i višestambenih zgrada sa zajedničkim kotlovnicama koji su sukladno posebnom propisu zastupani po upravitelju zgrade.

**IV.**

Sudjelovanje Fonda u opravdanim troškovima kupnje jednog kondenzacijskog bojlera po stambenoj jedinici ne može iznositi više od 8.000,00 kuna.

Sudjelovanje Fonda u opravdanim troškovima kupnje jednog kondenzacijskog kotla po stanu/poslovnom prostoru ne može iznositi više od 4.500,00 kuna odnosno sudjelovanje Fonda ne može iznositi više od 300.000,00 kuna po jednoj višestambenoj odnosno stambeno-poslovnoj zgradi.

**V.**

 Prednost pri dodjeli sredstava sukladno objavljenom javnom pozivu iz točke VI. ove Odluke ostvarit će prijavitelji na Javni poziv Fonda za sufinanciranje kupnje kondenzacijskih bojlera u okviru mjera ugradnje u zgrade/obiteljske kuće koje su oštećene u potresu od 22. ožujka 2020., objavljen 10. lipnja 2020., KLASA: 310-34/20-36/1, URBROJ: 563-04/45-20-1 (u daljnjem tekstu: Javni poziv) čija prijava je u cijelosti udovoljavala uvjetima Javnog poziva, ali nisu ostvarili pravo na sredstva Fonda zbog utroška raspoloživih sredstava.

**VI.**

U svrhu provedbe ove Odluke zadužuje se Fond objaviti javni poziv za dodjelu sredstava iz točke II. ove Odluke.

**VII.**

Ova Odluka stupa na snagu prvoga dana od dana objave u „Narodnim novinama“.

 PREDSJEDNIK

 mr. sc. Andrej Plenković

Klasa:

Urbroj:

Zagreb,

**O B R A Z L O Ž E N J E**

Dana 22. ožujka 2020. u 6:24 sati došlo je do snažnog potresa magnitude 5.5 prema Richteru s epicentrom 7 kilometra sjeverno od središta Zagreba (Markuševec) na dubini od 10 km, s posljedicom djelomičnog odnosno potpunog uništenja brojnih zgrada i građevina na području Grada Zagreba, Zagrebačke županije i Krapinsko-zagorske županije.

Vlada Republike Hrvatske je dana 7. svibnja 2020. donijela Odluku o osiguranju novčane pomoći za privremenu i nužnu zaštitu i popravak zgrada oštećenih potresom na području Grada Zagreba i okolice (Narodne novine, broj 55/20). Temeljem predmetne Odluke Fond za zaštitu okoliša i energetsku učinkovitost (u daljnjem tekstu: Fond) raspisao je javni poziv za financiranje kupnje kondenzacijskih bojlera kojima se zamjenjuju postojeći bojleri koji nisu kondenzacijski u visini 80% opravdanih troškova a maksimalno u iznosu do 8.000,00 kuna i to vlasnicima oštećenih zgrada, stanova i obiteljskih kuća. Fond je za provedbu spomenutog Javnog poziva osigurao sredstva u iznosu od 41.000.000,00 kuna. Javni poziv je zatvoren te su sredstva u potpunosti iskorištena međutim ista nisu bila dostatna za financiranje svih pristiglih prijava na Javni poziv.

Nadalje, dana 28. prosinca 2020. u 6:28 sati dogodio se jak potres s epicentrom kod Petrinje koji je prethodio razornom potresu 29. prosinca 2020. u 12:19 sati s epicentrom 5 km jugozapadno od Petrinje, magnitude 6,2 prema Richteru.

U svrhu nastavka aktivnosti te žurnije normalizacije života na područjima pogođenim potresima dana 22. ožujka te 28. i 29. prosinca 2020. kojom će se osigurati životni uvjeti najmanje na razini koju su građani imali prije nastupa potresa, u smislu osiguranja osnovnih stambenih preduvjeta u zgradama pogođenim potresom, ovom Odlukom uređuje se osiguranje novčane pomoći Fonda s ciljem nabave kondenzacijskih bojlera u zgradama oštećenima potresom na području Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije.

Radi provedbe ove Odluke Fond će raspisati novi javni poziv za nastavak sufinanciranja kupnje kondenzacijskih bojlera vlasnicima/suvlasnicima (fizičkim osobama građanima) stanova i obiteljskih kuća s pojedinačnim etažnim bojlerima, koje su oštećene usred potresa dana 22. ožujka 2020., ali i one oštećene u kasnijem potresu dana 28. i 29. prosinca 2020. Također, novim javnim pozivom Fond planira sufinancirati i kupnju kondenzacijskih kotlova kojima se zamjenjuju postojeći plinski kotlovi koji nisu kondenzacijski i to isključivo vlasnicima/suvlasnicima stambeno-poslovnih zgrada i višestambenih zgrada sa zajedničkim kotlovnicama koji su sukladno posebnom propisu zastupani po upravitelju zgrade, u zgradama oštećenima u potresima dana 22. ožujka te 28. i 29. prosinca 2020.

Fond će predmetnim aktivnostima u zgradama koje su oštećene u potresu neposredno sudjelovati u jednoj od faza provedbe obnove, što predstavlja jedan od najviših prioriteta za građane zahvaćene štetom od potresa.

Sudjelovanje Fonda u opravdanim troškovima kupnje jednog kondenzacijskog bojlera po stambenoj jedinici ne mogu iznositi više od 8.000,00 kuna. Sudjelovanje Fonda u opravdanim troškovima kupnje jednog kondenzacijskog kotla po stanu/poslovnom prostoru ne mogu iznositi više od 4.500,00 kuna odnosno više od 300.000,00 kuna po jednoj višestambenoj odnosno stambeno-poslovnoj zgradi.

Za nabavu kondenzacijskih bojlera i nabavu kondenzacijskih kotlova Fond je osigurao sredstva u iznosu od 20.000.000,00 kuna za 2021. godinu i 5.000.000,00 kuna za 2022. godinu u Financijskom planu za 2021. godinu s projekcijama za 2022. i 2023. godinu na aktivnosti K200038 Program nabave kondenzacijskih bojlera, dok će se sredstva u iznosu od 7.000.000,00 kuna osigurati Odlukom o raspodjeli rezultata i načinu korištenja viška prihoda u 2021. godini.

Slijedom navedenoga odlučeno je kao u izreci ove Odluke.